Mwamisato, 29 sanza ya 3
Soki moto abɛti libaku liboso ayeba yango, bino baoyo bozali na makoki ya elimo bómeka kosembola moto yango na elimo ya boboto.
Yo mpe okoki kozala sembo libosoliboso epai ya Yehova na nsima epai ya bato mosusu soki ozali na boboto. Na ndakisa, okoki kozala na bilembeteli ete ndeko moko asali lisumu ya monene. Okoki kozala na mposa ete otikala sembo epai na ye, mingimingi soki azali moninga na yo ya motema to moto ya libota na yo. Kasi, oyebi mpe ete kozala sembo epai ya Yehova ezali na ntina mingi koleka. Zalá na boboto epai ya ndeko na yo. Yebisá ye ete asengeli kosɛnga bankulutu básalisa ye mpe asengeli kosala yango na lombangu. Soki asali yango te, yo osengeli koyebisa bankulutu likambo yango. Soki osali bongo, okotikala sembo epai ya Yehova. Okomonisa mpe ete ozala na boboto epai ya ndeko na yo mpo bankulutu bakoki kosalisa ye azala lisusu na boyokani malamu elongo na Yehova. Bakosembola ye na kimya mpe na boboto.
Mwaminei, 30 sanza ya 3
Bókanisa lolenge ya bato oyo bosengeli kozala. Bosengeli kozala bato ya etamboli ya bosantu mpe kosala misala oyo ezali komonisa ete bokangami na Nzambe.
‘Misala oyo ezali komonisa ete tokangami na Nzambe’ ezali nini? Ezali misala oyo osalaka na lisangá, na ndakisa kokende na makita mpe mosala ya kosakola. Kasi ezali mpe misala oyo basusu bamonaka te, na ndakisa mabondeli oyo osalaka epai ya Yehova mpe boyekoli na yo moko. Moto oyo apesá bomoi na ye epai ya Yehova amonaka te ete misala wana ezali kilo. Amiyokaka nde lokola mokonzi Davidi, oyo alobaki: “Ee Nzambe na ngai, nasepeli kosala mokano na yo, mpe mobeko na yo ezali na kati na ngai.” (Nz. 40:8) Ntango omipesi na Yehova mpe ozwi batisimo, yo moko osengeli kozala na boyokani malamu elongo na ye. Na yango, makambo oyo ozali kosala mpo na Yehova esengeli te kotalela baboti na yo to moto mosusu nyonso. Etamboli na yo ya bosantu mpe misala na yo oyo ezali komonisa ete okangami na Nzambe ekomonisa ete ondimisami ete ozali na kati ya solo mpe olingi kolanda mitinda ya Nzambe. Mosika te, okokokisa masɛngami mpo na kozwa batisimo. w16.03 2:10, 12, 15
Mwamitano, 31 sanza ya 3
Liboso kondima eya, mibeko ezalaki kokɛngɛla biso, . . . yango wana, Mibeko ekómaki molakisi na biso oyo azalaki kokamba biso epai ya Kristo.
Mibeko ezalaki kobatela Bayisraele mpo bálanda te etamboli ya mbindo mpe losambo ya lokuta ya bikoló oyo ezalaki zingazinga na bango. Ntango Bayisraele bazalaki koyoka Nzambe, azalaki kopambola bango. Ntango bazalaki kotosa ye te, bazalaki mpenza konyokwama mpo na mabe na bango. (Mib. 28:1, 2, 15) Malako ya sika esengelaki kopesama mpo na ntina mosusu. Mibeko ezalaki kobongisa Bayisraele mpo na likambo moko ya ntina mingi na mokano ya Yehova: koya ya Masiya, Yesu Kristo. Mibeko ezalaki kokundwela Bayisraele ete bazalaki bato ya kozanga kokoka. Esalisaki mpe bango bákanga ntina ete basengeli na lisiko, elingi koloba, mbeka ya kokoka oyo elingaki kolongola masumu na bango mpo na libela. (Gal. 3:19; Ebr. 10:1-10) Longola yango, Mibeko ezalaki kobatela libota oyo esengelaki komema tii na Masiya, mpe kosalisa Bayisraele báyeba Masiya yango ntango akomonana. Ya solo, Mibeko ezalaki lokola motambwisi to “mobateli,” oyo azalaki komema epai ya Kristo. w16.03 4:6, 7
lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn